Ο **Γεώργιος Προκοπίου** είναι Ελληνοκύπριος πολιτικός. Διετέλεσε βουλευτής στην Εκλογική Περιφέρεια Λάρνακας εκλεγμένος με το ΔΗΚΟ.

Βιογραφικά στοιχεία
-------------------

Ο Γεώργιος Προκοπίου γεννήθηκε στους Τρούλλους στις 22 Οκτωβρίου 1956. Ομιλεί πέρα από την ελληνική και την αγγλική γλώσσα. Σπούδασε σε Στρατιωτικές Σχολές της Ελλάδας. Αποφοίτησε από όλες τις προβλεπόμενες σχολές της Ελλάδας για όλους τους βαθμούς του όπλου του (πεζικού). Επιπλέον, αποφοίτησε και από τη Σχολή Πληροφοριών και από τη Σχολή Βαρέων Όπλων.

Ξεκίνησε την καριέρα του ως στρατιωτικός το 1977 με τον βαθμό του ανθυπολοχαγού. Προάχθηκε σε όλους βαθμούς μέχρι και τον ταξίαρχο. Τον Δεκέμβριο 2006 αποστρατεύθηκε ευδόκιμος και τοποθετήθηκε στην κλίμακα του βαθμού του Υποστράτηγου. Από τον Ιούνιο του 2003 έως και τον Ιούλιο του 2006 διετέλεσε Διευθυντής της Διεύθυνσης Πεζικού του Γενικού Επιτελείου Εθνικής Φρουράς (ΓΕΕΦ). Ακόμη, για είκοσι χρόνια εκτελούσε καθήκοντα Στρατοδίκη, μη απαλλασσόμενος των λοιπών του καθηκόντων.

Επιπλέον, σπούδασε αθλητική διοίκηση στο Πανεπιστήμιο Λευκωσίας (2006-2007).

Είναι νυμφευμένος με την Κυπρούλα Κουζαπά και έχει δύο υιούς και μία κόρη.

Πολιτική διαδρομή
-----------------

Στις Δημοτικές εκλογές του 2006 εκλέχθηκε δημοτικός σύμβουλος στον Δήμο Λάρνακας με το ΔΗΚΟ για την περίοδο 2007-2011. Την περίοδο αυτή ήταν μέλος του Συμβουλίου Αποχετεύσεως Λάρνακας και της Σχολικής Εφορείας Λάρνακας. Από τον Μάρτιο του 2009 είναι μέλος της Κεντρικής Επιτροπής του ΔΗΚΟ και από τον Μάιο του 2011 είναι μέλος του εκτελεστικού γραφείου του ΔΗΚΟ. Επιπλέον, είναι υπεύθυνος τομέα άμυνας του ΔΗΚΟ.

Εκλέχτηκε για πρώτη φορά βουλευτής στις βουλευτικές εκλογές του 2011 στην Εκλογική Περιφέρεια Λάρνακας με το ΔΗΚΟ για την Ι΄ Κοινοβουλευτική Περίοδο. Επανεκλέχθηκε στις βουλευτικές εκλογές του 2016 για την ΙΑ΄ Κοινοβουλευτική Περίοδο.

Ως βουλευτής, διετέλεσε αναπληρωτής πρόεδρος της Κοινοβουλευτικής Επιτροπής Συγκοινωνιών και Έργων. Είναι πρόεδρος της Κοινοβουλευτικής Επιτροπής Μεταφορών, Επικοινωνιών και Έργων, μέλος της Κοινοβουλευτικής Επιτροπής Άμυνας, της Κοινοβουλευτικής Επιτροπής Παρακολουθήσεως Σχεδίων Αναπτύξεως και Ελέγχου Δημόσιων Δαπανών και της Κοινοβουλευτικής Επιτροπής Υγείας. Ακόμη, είναι μέλος της αντιπροσωπίας της Βουλής στην Κοινοβουλευτική Συνέλευση της Ένωσης για τη Μεσόγειο.

Στις 28 Ιουλίου 2020 αποχώρησε από το ΔΗΚΟ και συνέχισε ως ανεξάρτητος βουλευτής. Στις 9 Οκτωβρίου 2020, με κοινή επιστολή, με άλλους δύο βουλευτές που επίσης αποχώρησαν από το ΔΗΚΟ, προς τον Πρόεδρο της Βουλής, κοινοποίησαν την απόφασή τους να ανήκουν στη νεοσυσταθείσα πολιτική πλατφόρμα Συνεργασία Δημοκρατικών Δυνάμεων.

Διεκδίκησε επανεκλογή στις βουλευτικές εκλογές του 2021 με τη ΔΗΠΑ αλλά δεν επανεκλέγηκε.

Άλλες δραστηριότητες
--------------------

Ο Γιώργος Προκοπίου έχει διατελέσει πρόεδρος των αθλητικών σωματείων Δάφνη Τρούλλων και Τρούλλοι FC, αντιπρόεδρος του Ανοικτού Σχολείου Δήμου Λάρνακας, μέλος Δικαστικής Επιτροπής της Ομοσπονδίας Ερασιτεχνικού Ποδοσφαίρου Λάρνακας και μέλος του Διοικητικού Συμβουλίου της Κυπριακής Ομοσπονδίας Ποδοσφαίρου στην Επιτροπή Γυναικείου Ποδοσφαίρου.

Παραπομπές
----------

1. 1 2 3 4 5 6 7 8 9 10 11 12 13 14  «ΠΡΟΚΟΠΙΟΥ Γεώργιος». *www.parliament.cy*. Βουλή των Αντιπροσώπων (Κύπρος). Αρχειοθετήθηκε από το πρωτότυπο στις 2 Ιουλίου 2019. Ανακτήθηκε στις 2 Ιουλίου 2019.
2. 1 2 3 4 5 6 7 8 9 10 11 12  «Προκοπίου Γεώργιος». Αρχειοθετήθηκε από το πρωτότυπο στις 20 Μαρτίου 2016. Ανακτήθηκε στις 20 Μαρτίου 2016.
3. ↑  «Εκλογές 22ας Μαΐου 2011». *www.parliament.cy*. Βουλή των Αντιπροσώπων (Κύπρος). Αρχειοθετήθηκε από το πρωτότυπο στις 30 Ιουνίου 2019. Ανακτήθηκε στις 30 Ιουνίου 2019.
4. ↑  «Εκλογές 22ας Μαΐου 2016». *www.parliament.cy*. Βουλή των Αντιπροσώπων (Κύπρος). Αρχειοθετήθηκε από το πρωτότυπο στις 30 Ιουνίου 2019. Ανακτήθηκε στις 30 Ιουνίου 2019.
5. ↑  «Αποχωρούν τρεις βουλευτές και δύο στελέχη του ΔΗΚΟ». Ο Φιλελεύθερος. 28 Ιουλίου 2020. Αρχειοθετήθηκε από το πρωτότυπο στις 28 Ιουλίου 2020. Ανακτήθηκε στις 28 Ιουλίου 2020.
6. ↑  «Αποχωρούν τρεις βουλευτές και δύο στελέχη του ΔΗΚΟ». Πολίτης. 28 Ιουλίου 2020. Αρχειοθετήθηκε από το πρωτότυπο στις 28 Ιουλίου 2020. Ανακτήθηκε στις 28 Ιουλίου 2020.
7. ↑  «Εκλογές 22ας Μαΐου 2016». Βουλή των Αντιπροσώπων. Αρχειοθετήθηκε από το πρωτότυπο στις 27 Απριλίου 2021. Ανακτήθηκε στις 27 Απριλίου 2021.
8. ↑  «Οι 14 πρώην Βουλευτές που δεν επανεκλέγονται - Ονόματα έκπληξη». 31 Μαΐου 2021. Αρχειοθετήθηκε από το πρωτότυπο στις 10 Ιουνίου 2021. Ανακτήθηκε στις 10 Ιουνίου 2021.

Πηγές
-----

* «ΠΡΟΚΟΠΙΟΥ Γεώργιος». *www.parliament.cy*. Βουλή των Αντιπροσώπων (Κύπρος). Αρχειοθετήθηκε από το πρωτότυπο στις 28 Απριλίου 2021. Ανακτήθηκε στις 28 Απριλίου 2021.
* «ΠΡΟΚΟΠΙΟΥ Γεώργιος». *www.parliament.cy*. Βουλή των Αντιπροσώπων (Κύπρος). Αρχειοθετήθηκε από το πρωτότυπο στις 2 Ιουλίου 2019. Ανακτήθηκε στις 2 Ιουλίου 2019.